Na podlagi tretjega in četrtega odstavka 20. člena Zakona o vrtcih (Uradni list RS, št. 100/05-uradno prečiščeno besedilo, 25/08, 36/10, 62/10-ZUPJS) je direktor Janez Kompare (ustanovitelj), dne 4.3.2011 sprejel:

**PRAVILNIK O SPREJEMU OTROK V MIKLAVŽEV VRTEC**

1. člen
* Vrtec vpisuje in sprejema predšolske otroke v svoje programe na podlagi vlog za vpis in sprejem otroka v vrtec (v nadaljevanju: vloga) in prostih mest vse leto.
* Vrtec lahko sprejme otroka, ko je dopolnil starost enega leta oziroma, ko je dopolnil starost najmanj enajst mesecev, če starši oziroma skrbniki (v nadaljevanju: starši) ne uveljavljajo več pravice do starševskega dopusta v obliki polne odsotnosti z dela.
* Pristojni center za socialno delo posreduje vrtcu, na njegovo zahtevo, podatke o izteku pravice starševskega dopusta v obliki polne odsotnosti dela za starše otrok, ki so oddali vlogo za vpis otroka v vrtec.
1. člen

Vrtec najmanj enkrat letno objavi javni vpis novincev. Javni vpis praviloma objavi v mesecu marcu za naslednje šolsko leto, in sicer na svoji spletni strani ter v lokalnih sredstvih javnega obveščanja.

1. člen

Starši vpišejo otroka tako, da oddajo vlogo na predpisanem obrazcu. Vlogo odda eden od staršev, do 15. aprila, za sprejem v septembru tekočega leta.

1. člen

Vrtec mora na svojih spletnih straneh objaviti informacije o številu mest, ki jih zagotavlja za predšolske otroke, o številu prostih mest, ki so staršem na voljo, in podatek o predvideni čakalni dobi, ki predstavlja čas od vpisa otroka v vrtec do možnosti njegove vključitve v program vrtca.

5. člen

* Kadar je v vrtcu dovolj prostih mest, odloča o sprejemu otrok strokovna vodja vrtca ali od nje pooblaščena oseba, sicer je za to pristojna komisija (v nadaljevanju: komisija).
* V primeru, ko o sprejemu otrok odloča komisija, vrtec staršem dodeli šifro otroka. Starši vključijo otroka v vrtec s 1. septembrom tekočega leta oziroma naslednji dan, ko otrok dopolni starostni pogoj za vključitev v vrtec oziroma naslednji dan po poteku starševskega dopusta, če je bil le-ta podaljšan. Otroka s posebnimi potrebami starši vključijo v vrtec z dnem, ki je določen v odločbi o usmeritvi otroka v vrtec.

6. člen

* Komisijo imenuje direktor vrtca za mandatno obdobje štirih let.
* Komisijo sestavljajo:

– direktor

– vodja vrtca

– predstavnik strokovnih delavcev vrtca.

* Člani komisije izmed sebe izvolijo predsednika komisije, ki vodi delo komisije.

7. člen

* Komisija se mora sestati najkasneje v 15 dneh po izteku roka za prijavo vpisa otrok. Javnost je pri odločanju komisije izključena. Prisotni so lahko samo člani komisije.
* Na seji se piše zapisnik, ki mora vsebovati:

– ime in sedež vrtca, kjer komisija deluje,

– kraj, datum in ura seje komisije, na kateri se odloča o sprejemu otrok v vrtec,

– imena navzočih oseb,

– kratek potek postopka z navedbo listin, ki so podlaga za odločanje (podatki o predvidenem številu prostih mest po oddelkih s 1. 9. tekočega koledarskega leta, skupno število vseh vlog za vpis otroka v vrtec in prednostni vrstni red),

– sprejete sklepe komisije.

* Zapisnik podpiše predsednik komisije.
* Zapisnik je potrebno hraniti v dokumentaciji vrtca, skladno z veljavnimi predpisi.

8. člen

* Komisija odloča po določbah skrajšanega ugotovitvenega postopka, določenega v zakonu, ki ureja splošni upravni postopek.
* Če starši oddajo nepopolno vlogo ali če vrtec zaradi uporabe kriterijev za sprejem potrebuje še druge podatke, lahko starše pozove k odpravi pomanjkljivosti ali dopolnitvi vloge tudi po elektronski pošti, telefonu ali osebno, v vrtcu. O tem se sestavi uradni zaznamek. Če vloga ni dopolnjena, se jo obravnava in o sprejemu otroka odloči na podlagi podatkov, ki jih vsebuje vloga.
* Komisija lahko preverja pravilnost podatkov, navedenih v vlogah, pri upravljavcih zbirk osebnih podatkov, ki jih vodijo v skladu z zakonom. Če komisija ugotovi nepravilnost podatkov, navedenih v vlogi, odloči na podlagi podatkov, pridobljenih pri upravljavcih zbirk osebnih podatkov.

9. člen

* Komisija določi na podlagi kriterijev prednostni vrstni red tako, da razvrsti vse vpisane otroke po doseženem številu točk, od najvišjega do najnižjega števila. Otroci se vključujejo v vrtec s prednostnega vrstnega reda glede na starost in prosto mesto v posameznem oddelku ter glede na program vrtca, ki se izvaja v oddelku.
* Vrtec v osmih dneh po seji komisije, glede na število prostih mest po posameznih oddelkih in enotah vrtca in v skladu s prednostnim vrstnim redom, odloči, koliko otrok bo sprejetih v vrtec.
* Otroci, ki niso sprejeti v vrtec, se v skladu s prednostnim vrstnim redom uvrstijo na čakalni seznam.
* Vrtec izda v osmih dneh po seji komisije prednostni vrstni red, iz katerega izhaja seznam sprejetih otrok in čakalni seznam, ki se objavi na oglasni deski..
* Seznam sprejetih otrok vsebuje naslednje podatke:

– šifro otroka,

– število točk po posameznih kriterijih za vsakega otroka,

– datum vključitve otroka v vrtec,

– sporočilo staršem, da bodo po končanem vpisnem postopku pozvani k sklenitvi pogodbe z vrtcem.

* Čakalni seznam otrok vsebuje naslednje podatke:

– šifro otroka,

– število točk po posameznih kriterijih za vsakega otroka,

– sporočilo staršem, da lahko zaradi zavrnitve sprejema otroka v vrtec, v 15 dneh po vročitvi obvestila v skladu s tem zakonom, vložijo v vrtec ugovor,

– rok veljavnosti čakalnega seznama.

10. člen

* Vrtec pošlje staršem v osmih dneh po seji komisije obvestilo z izpisom vseh podatkov iz seznama sprejetih otrok ali čakalnega seznama za njihovega otroka z navadno poštno pošiljko.
* Zoper obvestilo iz prejšnjega odstavka o prednostnem vrstnem redu lahko starši v 15 dneh po vročitvi obvestila vložijo ugovor na naslov direktorja vrtca, ki o ugovoru odloči najkasneje v 15 dneh po prejemu ugovora v skladu z zakonom, ki ureja področje predšolske vzgoje, in s smiselno uporabo zakona, ki ureja splošni upravni postopek. Ugovor se lahko vloži zaradi nepravilnega upoštevanja kriterijev. Ugovor na kriterij in težo posameznega kriterija ni dopusten.

11. člen

* Ko je v vrtcu odločeno o vseh ugovorih staršev zoper obvestilo o prednostnem vrstnem redu otrok, vrtec staršem otrok, ki so sprejeti v vrtec, pošlje poziv k sklenitvi pogodbe o medsebojnih pravicah in obveznostih med vrtcem in starši. V pozivu vrtec izrecno navede, da se šteje, da so starši umaknili vlogo za vpis otroka v vrtec, če v 15 dneh od vročitve poziva ne podpišejo pogodbe z vrtcem.
* V primeru iz prejšnjega odstavka vrtec pozove k sklenitvi pogodbe starše naslednjega otroka po vrstnem redu iz čakalnega seznama. S podpisom pogodbe med vrtcem in starši se šteje, da je otrok vključen v vrtec.
* Vrtec o vpisu in vključitvi otroka obvesti tudi občino zavezanko za plačilo.

12. člen

Odločitve vrtca in druge listine v postopku sprejemanja otroka v vrtec se vročajo po pošti z navadno poštno pošiljko. Šteje se, da je pošiljka vročena naslovniku osmi dan od odpreme na pošto.

13. člen

* Prednost pri sprejemu v vrtec ima, na podlagi odločbe pristojnega organa, otrok s posebnimi potrebami, prednost pri sprejemu ima tudi otrok, za katerega starši predložijo mnenje centra za socialno delo o ogroženosti zaradi socialnega položaja družine. Mnenje o ogroženosti otroka zaradi socialnega položaja družine mora vsebovati navedbe, da je družina v skladu s predpisi, ki urejajo socialno varnost oziroma položaj družine, obravnavana kot socialno ogrožena družina s strani centra za socialno delo, kar je razvidno iz uradnih evidenc, ki jih vodijo centri za socialno delo.
* Komisija odloča o sprejemu otrok v vrtec na podlagi naslednjih kriterijev:

**IV. KRITERIJI ZA SPREJEM OTROK**

|  |  |  |
| --- | --- | --- |
| Zaporedna št. | Kriterij | Število točk |
|  | Stalno bivališče otroka in vsaj enega starša na območju občine Logatec | **50** |
|  | Družina ima v ta vrtec že vključenega enega ali več otrok | **50** |
|  | Zaposlenost obeh staršev oz. starša, če gre za enostarševsko družino | **20** |
|  | Eden od staršev zaposlen v Miklavževem vrtcu ali Domu Marije in Marte | **20** |
|  | Uvrščenost otroka na čakalno listo v preteklem letu in otrok med letom ni bil sprejet v vrtec | **15** |
|  | Zaposlenost samo enega starša | **5** |
|  | Število vseh otrok v družini | **Vsak otrok 2 točki** |
|  | Na dan 1.9. tekočega leta bo otrok dopolnil: |  |
|  | 11 mesecev ali več | **10** |
|  | 10 mesecev | **8** |
|  | 9 mesecev | **6** |
|  | 8 mesecev | **4** |
|  | 7 mesecev | **2** |

* Vloge se točkujejo tako, da se pri vsakem kriteriju, ki je izpolnjen, dodeli pripadajoče število točk.
* Če dva ali več otrok dosežeta enako število točk, komisija pri določitvi prednostnega vrstnega reda upošteva naslednja dodatna kriterija po tem zaporedju:

1. starost otroka – prednost ima starejši otrok,

2. datum oddane prijave – prednost ima otrok, katerega prijava je bila prej oddana.

14. člen

Starši lahko otroka kadarkoli trajno izpišejo iz vrtca. Izpisani otrok nima prednosti pri ponovnem sprejemu v vrtec. Izjavo o izpisu otroka iz vrtca morajo starši izpolniti v roku 15-ih dni pred željenim datumom izpisa.

15. člen

Članom strokovne komisije preneha mandat z iztekom dobe, za katero je bila imenovana. Po izteku mandata se imenujejo člani na način in po postopku, določenim s tem pravilnikom.

16. člen

Z uveljavitvijo tega pravilnika preneha veljati Pravilnik o sprejemu otrok v vrtec, ki ga je 25.1.2008 sprejel direktor Miklavževega vrtca Logatec.

|  |
| --- |
| Logatec, 4.3.2011Janez Kompare direktor |
|  |
|  |
|  |
|  |
|  |